**BOSNA I HERCEGOVINA**

**FEDERACIJA BOSNE I HERCEGOVINE**

**TUZLANSKI KANTON**

**V L A D A**

**NACRT**

**Z A K O N**

**o izmjenama i dopunama Zakona o predškolskom odgoju i obrazovanju**

**Tuzla,\_\_\_\_\_\_\_\_ 2021. godine**

-Nacrt-

Na osnovu člana 24. stav 1. tačka c) Ustava Tuzlanskog kantona („ Službne novine Tuzlansko-podrinjskog kantona„ broj: 7/97 i 3/99 i Službene novine Tuzlanskog kantona“, broj: 13/99, 10/00, 14/02, 6/04 i 10/04), na prijedlog Vlade Tuzlanskog kantona, Skupština Tuzlanskog kantona, na sjednici održanoj \_\_\_\_\_\_\_\_\_\_2020. godine, donosi:

**Z A K O N**

**O IZMJENAMA I DOPUNAMA ZAKONA O PREDŠKOLSKOM ODGOJU I OBRAZOVANJU**

**Član 1.**

U Zakonu o predškolskom odgoju i obrazovanju (prečišćeni tekst) („Službne novine Tuzlanskog kantona“, broj: 10/20), u članu 18. stav (4) mijenja se i glasi:

„(4) U predškolsku ustanovu mogu se upisati djeca sa lakšim smetnjama i poteškoćama u razvoju“.

**Član 2.**

U članu 19. iza stava (1) dodaje se novi stav (2) koji glasi:

„(2) Izuzetno, kraće programe predškolskog odgoja i obrazovanja mogu realizovati i igraonice pri bibliotekama, zdravstvenim, socijalnim, kulturnim i sportskim ustanovama, udruženjima, drugim pravnim osobama i fizičkim osobama-obrtnicima“.

Dosadašnji stav (2) koji postaje stav (3) mijenja se i glasi:

„(3) Javne i privatne predškolske ustanove kao i igraonice osnivaju se u skladu sa principima, uslovima i kriterijima utvrđenim zakonom.

Č**lan 3.**

U članu 27. iza stava (2) dodaje se novi stav (3) koji glasi:

„(3) Bliži propis o postupku utvrđivanja uslova za upis u Registar, troškovima postupka, sadržaju i načinu vođenja Registra i brisanju iz Registra, donosi ministar“.

**Član 4.**

U članu 32. stav (1) mijenja se i glasi:

„(1) Sa stanovišta organizacionih formi, predškolski odgoj i obrazovanje se ostvaruje u okviru:

a) jaslica, za djecu od šest mjeseci života do navršene treće godine života i

b) vrtića, za djecu od navršene treće godine života sve do polaska u osnovnu školu“.

**Član 5.**

U članu 37. stav (2) tačka b) mijenja se i glasi:

„b) za djecu od tri godine starosti do polaska u osnovnu školu“.

**Član 6.**

U članu 42. iza stava (4) dodaje se novi stav (5) koji glasi:

„(5) Ministarstvo može donijeti odluku o prekidu ili nerealizovanju obaveznog programa predškolskog odgoja i obrazovanja pred polazak u osnovnu školu zbog vremenskih prilika, epidemije ili drugih opravdanih razloga“.

**Član 7.**

U članu 51. na kraju teksta iza brojeva „26/16“ dodaju se brojevi „ ,89/18 i 23/20).

**Član 8.**

U članu 52. u stavu (1) i (2) iza riječi „zdravstveni dodaje se riječ „/sanitarni“.

Iza stava (2) dodaje se novi stav (3) koji glasi:

„(3) Predškolska ustanova je obavezna obezbijediti da zaposlenici predškolske ustanove izvrše sistematski pregled najmanje jednom u četiri godine“.

Dosadašnji stavovi (3), (4), (5) i (6) postaju stavovi (4), (5), (6) i (7).

U dosadašnjem stavu (6) koji postaje stav (7) riječ „zdravstvenog“ zamjenjuje se riječima „ zdravstvenog/sanitarnog i sistematskog“.

**Član 9.**

**Član 53. Mijenja se i glasi:**

**„Član 53**

**(Prijem zaposlenika u radni odnos u javnoj predškolskoj ustanovi)**

„(1) Odgajatelji i stručni saradnici primaju se u radni odnos, u javnoj predškolskoj ustanovi, na osnovu javnog konkursa.

(2) Ostali zaposlenici javne predškolske ustanove primaju se u radni odnos na osnovu javnog oglasa.

(3) Izuzetno, lica iz stava (1) i stava (2) ovog člana, mogu se primiti u radni odnos na određeno vrijeme bez provođenja procedure obveznog javnog oglašavanja u skladu sa odredbama Zakona o radu („Sl. novine FBiH“, broj: 26/16, 89/18 i 23/20) i u skladu sa odredbama Zakona o posredovanju u zapošljavanju i socijalnoj sigurnosti nezaposlenih osoba ukoliko se prima zaposlenik po programima zapošljavanja javnih službi za zapošljavanje.“.

**Član 10.**

U članu 55. iza riječi „reguliše se“ dodaju riječi „Pedagoškim standardima,“

**Član 11.**

U članu 57. stav (2) mijenja se i glasi:

„ (2) Pravilnikom o radu predškolske ustanove utvrđuju se vrste prijestupa ili povreda radnih dužnosti, odgovornost za materijalnu štetu, organe vođenja postupka, pravila postupka i mjere” .

**Član 12.**

U članu 66. stav (3) na kraju teksta briše se tačka i dodaje tekst „najkasnije tri mjeseca prije isteka mandata direktora“.

**Član 13.**

U članu 67. stav (1) tekst „180 ECTS bodova“, zamjenjuje se tekstom „ 240 ECTS bodova“.

Stav (2) briše se.

**Član 14.**

Član 69. mijenja se i glasi:

**„Član 69.**

**(Vršilac dužnosti direktora)**

(1) Ukoliko procedura imenovanja direktora nije okončana prije isteka perioda na koji je imenovan direktor u mandatu, upravni odbor će, bez konkursa, imenovati vršioca dužnosti direktora.

(2) Vršilac dužnosti mora ispunjavati uslove iz člana 67 Zakona.

(3) Vršilac dužnosti direktora ima sva prava i dužnosti direktora.

(4) Vršilac dužnosti direktora može rukovoditi predškolskom ustanovom do imenovanja direktora, a najduže šest mjeseci od dana njegovog imenovanja.

(5) Isto lice ne može biti ponovo imenovano za vršioca dužnosti direktora, nakon isteka roka iz stava (4) ovog člana“.

**Član 15.**

U članu 72. iza riječi „osnivač“ dodaju se riječi „nadležna inspekcija za obrazovanje“,

**Član 16.**

Član 73. mijenja se i glasi:

**„Član 73.**

**(Mirovanje prava i obaveza iz radnog odnosa)**

**„**Zaposleniku javne predškolske ustanove koji je zaposlen na neodređeno vrijeme, a koji je imenovan za direktora iste ili druge predškolske ustanove, direktora javne ustanove ili javnog preduzeća na području Kantona, izabran ili imenovan na neku od javnih dužnosti u organe institucija Bosne i Hercegovine, Federacije Bosne i Hercegovine , kantona, grada ili općine na području Kantona, odnosno izabran ili imenovan na profesionalnu funkciju u sindikatu, prava i obaveze iz radnog odnosa, na njegov pisani zahtjev miruju, a najduže četiri godine od dana imenovanja “.

**Član 17.**

U članu 83. tačka d) iza riječi “provođenje” dodati riječ “besplatnog”

**Član 18.**

**(Status lica zatečenog u mandatu direktora)**

Lica zatečena na dužnosti direktora predškolske ustanove na dan stupanja na snagu ovog Zakona ostaju na dužnosti do isteka mandata na koji su imenovani.

**Član 19.**

Ovaj zakon stupana snagu osmog dana od dana objavljivanja u „Službenim novinama Tuzlanskog kantona“.

**Bosna i Hercegovina Predsjednik**

**Federacija Bosne i Hercegovine Skupština Tuzlanskog kantona**

**TUZLANSKI KANTON**

**Skupština**

**Broj: Slađan Ilić**

**Tuzla:**

**OBRAZLOŽENJE**

Ustavnopravni i zakonski osnov za uvođenje propisa:

Pravni osnov za donošenje Zakona o izmjenama i dopunama Zakona o predškolskom odgoju i obrazovanju sadržan je u poglavlju IV 2. član 24. c), a u vezi sa poglavljem III član 11. c) Ustava Tuzlansko-podrinjskog kantona ("Službene novine Tuzlansko-podrinjskog kantona", broj: 7/97. i 3/99 i “Službene novine Tuzlanskog kantona“ broj: 13/99, 10/00, 14/02, 6/04 i 10/04), kojima je utvrđeno da Skupština Kantona donosi zakone i ostale propise neophodne za izvršavanje nadležnosti Kantona, i da je Kanton posebno nadležan za "utvrđivanje i provođenje politike obrazovanja i vaspitanja".

**Razlozi za donošenje Zakona i objašnjenje odabrane politike:**

Programom rada Skupštine Tuzlanskog kantona za 2021. godinu, predviđeno je donošenje Zakona o izmjenama i dopunama Zakona o predškolskom odgoju i obrazovanju. Osim toga, u primjeni postojećeg Zakona o predškolskom odgoju i obrazovanju, uočene su pravne praznine i nedorečenosti koje bi trebalo otkloniti kako bi se unaprijedio predškolski odgoj i obrazovanje.

**Obrazloženje pojedinih zakonskih rješenja:**

**Članom 1.** Predviđena je izmjena u članu 18 stav (4) mijenja i glasi: “ U predškolsku ustanovu mogu se upisati djeca sa lakšim smetnjama i poteškoćama u razvoju“.Dosadašnje rješenje je bilo da takva djeca se upisuju u predškolsku ustanovu ali na osnovu nalaza i mišljenja komisije za procjenu sposobnosti djece..

**Članom 2.** predviđeno je dodavanje novog stava (2) i (3) koji govori o tome da kraće programe predškolskog odgoja i obrazovanja mogu realizovati i igraonice pri bibliotekama, zdravstvenim, socijalnim, kulturnim i sportskim ustanovama, udruženima, drugim pravnim osobama i fizičkim osobama-obrtnicima. U novom stavu (3) se propisuje da javne i privatne predškolske ustanove kao i igraonice osnivaju se u skladu sa principima, uslovima i kriterijima utvrđenim ovim zakonom.

**Članom 3**. stvara se pravni osnov u članu 27. dodavanjem novog stava (3). U novom stavu (3) se propisuje da će ministar nakon donošenja izmjena i dopuna ovog Zaknona donijeti Pravilnik kojim se reguliše upis u Registar, troškovi postupka, sadržaj i način vođenja Registra i brisanje iz Registra, predškolskih ustanova što do sada nije bilo.

**Članom 4.** vrši se usklađivanje odredbi člana 32. stav (1) Zakona sa odredbama člana 19 Okvirnog zakona o predškolskom odgoju i obrazovanju u BiH („Služebeni glasnik BiH“, broj:88/07). U članu 19 Okvirnog zakona je propisano da „Sa stanovišta organizacionih formi, predškolski odgoj i obrazovanje ostvaruje se u okviru jaslica, za djecu od šest mjeseci do navršene treće godine života, i u vrtiću, od navršene treće godine života sve do polaska u osnovnu školu“.

**Članom 5.** vrši se usklađivanje odredbi člana 37. stav (2) tačka b) Zakona sa odredbama člana odnosno ujednačavanje sa odredbama člana 4. prijedloga Zakona (tekst „do pet godina starosti“ zamjenjuje se tekstom „ do polaska u osnovnu školu“).

**Članom 6.** predviđaju se izmjene u članu 42. Tačnije dodavanje novog stava (5) iza postojećeg stava (4). Novim stavom (5) predviđa se mogućnost da ministar obrazovanja i nauke Tuzlanskog kantona može donijeti odluku o prekidu ili nerealizovanju obaveznog programa predškolskog odgoja i obrazovanja pred polazak u osnovnu školu zbog vremenskih prilika, epidemije ili drugih opravdanih razloga.Naime, u vrijeme COVID 19, ministar nije imao zakonskog osnova da prekine ili da donese odluku o nerealizovanom obaeznom programu predškolsog odgoja i obrazovanja, što je stvaralo problem u vezi realizacije obaveznog vida predškolskog odgoja i obrazovanja.

**Članom 7.** predviđa dodavanje broja Službenih novina u kome su objavljene izmjene i dopune Zakona o radu.

**Članom 8**. predviđaju se izmjene u članu 52 u stavovima (1) i (2) gdje se za zaposlenike dodaje sanitarni pregled što je do sada bilo i uobičajeno. U stavu (3) predviđa se obaveza da predcškolskoj ustanovi da obezbijedi da zaposlenici izvrše sistematski ljekarski pregled najmanje jednom u četiri godine, što do sada u Zakonu o predškolskom odgoju i obrazovnju nije bilo.

**Članom 9.** predviđaju se izmjene u članu 53. u kome se na jedan potpuno novi način uređuje prijem zaposlenika u radni odnos u javne predškolske ustanove. Dosadašnji način je bio usklađen sa prijemom u osnovnim i srednjim školama na području Tuzlanskog kantona. Predloženim izmjenama Zakona predviđa se prijem zaposlenika u skladu sa zakonom o radu i Zakonom o posredovanju u zaposšljavanju i socijalnoj sigurnosti nezaposlenih osoba.

**Članom 10.** predviđaju se dopune člana 55. gdje se navodi da se raspored radnog vremena pored dosadašnjih akata kojima je bilo regulisano to pitanje uvode i Pedagoški standardi koji su akti jače pravne snage u odnosu na ostale navedene akte u ovom članu.

**Članom 11.** predviđaju se izmjene člana 57 stav (2) koji govori o tome ko donosi akt o povredi discipline radnika u predškolskim ustanovama.Izmjenama zakona se predviđa da se to pitanje uređuje Pravilnikom o radu a do sada je bilo da taj akt donosi ministar obrazovanja i nauke.

**Članom 12.** predviđaju se dopune u članu 66. stav (3) gdje se ističe da da se konkurs za izbor direktora raspisuje najkasnije 3 mjeseca prije isteka mandata direktora, što do sada nije bilo u Zakonu navedeno.

**Članom 13.** predviđaju se izmjene, odnosno, jasnije se propisuju uslovi za imenovanje direktora. Isto tako stav (2) se briše iz razloga što više nema osnova da se odredba iste nalazi u Zakonu.

**Članom 14.** propisuje se izmjene člana 69.odnosno na jasniji i precizniji način se reguliše pitanje vršioca dužnosti direktora predškolske ustanove.

**Članom 15.** propisuje se dopuna u članu 72. odnosno, daje se mogućnost nadležnoj inspekcijio za obrazovanje, da i oni mogu pokrenuti prijedlog za prijevremeno razrješenje direktora predškolske ustanove.

**Članom 16**. preciznije se uređuje mirovanje prava i obaveza zaposlenika iz radnog odnosa u predškolskoj ustanovi.

**Članom 17**. predviđa se dopuna u članu 83. tačka d), odnosno, dodaje se riječ „besplatni“ a misli se na provođenje pregleda djece prilikom upisa u predškolsku ustanovu.Namjera je da pregled zdravstevnih ustanova za gore navedenu djecu bude besplatan.

**Članom 18**. definiše se status lica zatečenih u mandatu direktora.

**Članom 19.** definiše se stupanje na snagu ovog zakona.

***Obrazloženje finansijskih sredstava za provođenje propisa i finansijske efekte zakona***

Zakon o izmjenama i dopunama Zakona o predškolskom odgoju i obrazovanju iziskuje dodatna finansijska sredstva.

**V**-**PRIJEDLOG**

Na osnovu izloženog predlažemo Skupštini Tuzlanskog kantona da po redovnom postuku shodno odredbama člana 124. Poslovnika Skupštine Tuzlanskog kantona uvrsti utvrđeni nacrt Zakona o izmjenama i dopunama Zakona o predškolskom odgoju i obrazovanju, na prvu narednu sjednicu Skupštine Tuzlanskog kantona.

**Obrađivač:**

**MINISTARSTVO OBRAZOVANJA I NAUKE,**